
KURZUSLEÍRÁS 

A nyugati civilizáció egyik sajátossága, hogy a kultúrák konfliktusának és párbeszédének tapasztalata alapján saját kulturális körén túllépve igyekszik ismereteket szerezni. Ez persze elválaszthatatlan az imperialista és gyarmatosító törekvésektől, melyek szintén végigkísérik a nyugat történetét, és a kapitalizmus gazdasági rendszerének globális kiterjesztésében csúcsosodnak ki. A kurzus célja az e globalizációs folyamatokra és azok etikai következményeire reflektáló gondolatok történetének vizsgálata a kezdetektől máig. 
A kezdetet a gondolkodás két ókori fejleményében jelöljük ki. Az első a görög filozófia, azon belül a hellenizmus kora, amelyet a különböző kultúrák kölcsönhatása jellemez. Erre reflektál a sztoikus etika, mikor a görögök és barbárok ellentétét meghaladva az egyént a kozmosz polgáraként definiálja. Nem véltelen, hogy a megannyi népet magában foglaló Római Birodalom idején a sztoikus etika újra szárba szökken. Épp ezért érintjük a sztoa mindkét korszakát. Kitérünk a ius naturae és a ius gentium középkorra is hatást gyakorló fogalmaira.  
A másik fejlemény a keresztény „katolicizmus”, egyetemesség gondolata. Ez esetben a fókuszban az a folyamat áll, ahogy Szent Pál az addig egy népre vonatkoztatott vallási eszméket a krisztusi tanítás alapján az identitástól absztrahált emberi egzisztenciára vonatkoztatja. Mindezt kiegészítjük Szent Ágoston tanításával, mely az emberi városokkal szembeállított Isten városára vonatkozik. 
A kora újkor legjelentősebb eseményei a globalizáció szempontjából a nagy földrajzi felfedezések és a gyarmatosítás, amely együttjár a radikálisan eltérő (nem keresztény) kultúrákkal való találkozással. A korszakból Baruch Spinoza etikájáról lesz szó, melyet a szerző nem pusztán minden ember, hanem minden létező közös fogalmaira alapoz. (Ez utóbbit azért is érdemes tárgyalni, mert ahogy majd látni fogjuk, a minden létezőre kiterjesztett elmélet később a mélyökológiai gondolkodásra is ösztönzőleg hat.)
A felvilágosodás korának ipari és politikai forradalmai a polgárság dominánssá válását hozzák el, és ezzel együtt az egyetemes érvényű ész uralomra jutásának eszméjét. Immanuel Kant szerint a felvilágosodás az ember kilábalása a maga okozta kiskorúságból, az az állapot, melyben az emberi ész már képes önmagának egyetemes érvényű törvényt adni, és ehhez nincs szüksége felsőbb hatalomra. Megnézzük, mit mond az ész kategorikus imperatívusza, feltétlen parancsa. 
Az a szöveg, amely talán először reflektál a globalizáció problémájára, azaz arra, hogy egyetlen társadalmi-gazdasági rendszer válik az egész földkerekségen uralkodóvá, nem más, mint Karl Marx és Friedrich Engels Kommunista kiáltványa. Ezért érdemes elidőznünk a szöveg elemzésénél. Ezen kívül megnézzük a két gondolkodónak a tőkés polgári társadalommal szemben kifejtett kritikáját. Ezután megvizsgáljuk, hogy a későbbi marxizmus milyen újabb kritikai elemeket tesz hozzá mindehhez a kapitalizmus 20. és 21. századi globalizációs folyamatának, illetve a fogyasztói társadalom kialakulásának fényében. Szó lesz többek között arról, hogyan bírálja Theodor Adorno és Max Horkheimer a kultúripar jelenségét, mit ért Guy Debord azon, hogy a spektákulum társadalmába léptünk, és hogyan ad számot Michael Hardt és Antonio Negri az információs társadalommal bekövetkező változásokról. 
A posztimperializmus és a dekolonizáció korának globalizációból fakadó alapproblémája a társadalmi integritás, a kultúrák egymás mellett élésének problémája. Kérdésessé válik egyetemes erkölcsi elvek megfogalmazásának lehetősége. Karl-Otto Apel és Jürgen Habermas az 1970-es években azáltal próbálják megmenteni a felvilágosodás projektjét, hogy a racionalitásnak egy diskurzusetika keretében adnak új jelentést. Az észt a kommunikáció olyan processzusához kötik, mely minden résztvevő számára lehetővé teszi, hogy képviselje érdekeit. Rüdiger Bubnert is tárgyaljuk, aki a nézeteket ütköztető diskurzus dialektikus elméletét dolgozza ki. 
Külön elemezzük Manuel Castells szociológiai megközelítésében korunk globalizációjának főbb jellemzőit, valamint Immanuel Wallerstein világrendszer-elméletét, amely a globalizáció politikatörténetét beszéli el. 
Hans Jonas mutat rá arra, hogy a 20. század megváltozott feltételei, a technológia léptékváltása és kumulatív hatása miatt az erkölcsi felelősség tárgyát ki kell terjesztenünk az emberek közötti viszonyokról egyrészt a természethez való viszonyra, másrészt a jövő generációkhoz való viszonyra. Megnézzük, hogyan foglalja össze a felelősség fogalmának megváltozását. 
Ezzel párhuzamosan indul útjára az 1970-es évektől a környezettel kapcsolatos etikai kérdésekre fókuszáló ökológiai gondolkodás. Ezzel kapcsolatban először James Lovelock nagy hatású Gaia-elméletét tárgyaljuk. Ezután különböző megközelítésű ökológiai etikákról és vitáikról lesz szó, többek között Aldo Leopold Föld-etikájáról, Arne Naess mélyökológiájáról, valamint az ökofeminizmusról. 
Végül az utóbbi évtizedek olyan filozófiai elméleteit elemezzük, melyek ember és természet, elme és test viszonyának újragondolására ösztönöznek. Szó lesz arról, mit ért Maurice Merleau-Ponty kiazmuson, mit ért Francisco Varela megtestesült elmén és mit ért Bruno Latour hibrid gondolkodáson.

Követelmények 
Aktív órai részvétel, egy kb. 20 perces előadás a megadott témák valamelyikének ismertetéséről és értelmezéséről, valamint egy legalább 5 oldalas év végi dolgozat írása a megadott irodalom valamelyikéből (lehet az előadás alapján is). 
Értékelés: A hallgatók a félév végén aláírást és gyakorlati jegyet kaphatnak. A foglalkozásokon való aktív részvétel mindegyiknek feltétele. A gyakorlati jegyet az előadás, a házi dolgozat és az órai munka határozzák meg. Ha ezek közül bármelyik elégtelen, a félév végi jegy is elégtelen.
Hiányzás: A szemináriumokon a részvétel kötelező. A maximális hiányzási lehetőség 6x45 perc. Ennél több hiányzás esetén a kurzusra nem jár aláírás (így jegy sem). „Igazolt” és „igazolatlan” hiányzás között nincs különbség.
Órai munka: Senki nem teljesítheti anélkül a kurzust, hogy bekapcsolódna az órákon folyó szakmai beszélgetésbe!
A dolgozat leadási határideje: 2026. december 13. 
A dolgozat műfaja tanulmány legyen! Tanúskodjon arról, hogy a hallgató képes filozófiai problémák megragadására, összefüggéseik megértésére, logikus és érvekkel alátámasztott kifejtésére. Lehetőleg minden nagyobb horderejű kijelentés mögött (szakirodalmi) szöveggel vagy szövegekkel alátámasztott érv álljon a bibliográfiai utalások elfogadott szabályainak betartásával. Hivatkozás és bibliográfia nélkül a dolgozatot nem tudom elfogadni. 

A dolgozat formai követelményei: Times New Roman betűtípus, 12-es betűméret, 2,5-ös margó, 1,5-ös sortávolság. A bekezdések között ne legyen sorkihagyás. A felhasznált művek pontos, oldalszámmal ellátott lábjegyzetes hivatkozása köztelező. A hivatkozás szabályairól és a tudományos írásművek egyéb formai követelményeiről jó összefoglaló található a következő oldalon: http://www.theol.u-szeged.hu/to/sorvezeto.doc A dolgozatnak tartalmaznia kell az esetleges MI-használat helyének és módjának dokumentálását. A dolgozathoz tanács vagy segítség a fenti e-mail címen, vagy akár az órák után kérhető. A dolgozatot elektronikus formában, e-mailen kell elküldeni.

